Skladno s 13. členom *Zakona o društvih* (Ur.L RS št. 64/2011) je občni zbor *Slovenskega društva učiteljev angleškega jezika IATEFL Slovenia* sprejel

**STATUT**

**Slovenskega društva učiteljev angleškega jezika**

**IATEFL Slovenia**

1. **SPLOŠNE DOLOČBE**

**1. člen**

**(ime društva)**

Ime društva je **Slovensko društvo učiteljev angleškega jezika IATEFL Slovenia**.

Skrajšano ime društva je **Društvo IATEFL Slovenia**.

**2. člen**

**(sedež in pečat društva)**

1. Slovensko društvo učiteljev angleškega jezika IATEFL Slovenia ima sedež v Ljubljani na naslovu Vegova 4, 1000 Ljubljana (Elektrotehniško – računalniška strokovna šola in gimnazija Ljubljana).
2. Društvo uporablja tudi poštni predal 1677, 1001 Ljubljana.
3. Pečat društva je velikosti 60 x 33 mm in vsebuje naslednje elemente:

* na vrhu zapis Slovensko društvo učiteljev angleškega jezika,
* pod tem zapis IATEFL SLOVENIA (enak kot logotip društva),
* spodaj na levi strani spletni naslov www.iatefl.si, na desni strani pa p. p. 1677, 1001 Ljubljana.

**3. člen**

**(splošna načela delovanja društva)**

1. Slovensko društvo učiteljev angleškega jezika IATEFL Slovenia je samostojno in nepridobitno združenje, ki uresničuje interese učiteljev angleškega jezika ter drugih zainteresiranih posameznikov na področju Republike Slovenije.
2. Društvo se lahko povezuje s sorodnimi organizacijami v Sloveniji in v tujini.
3. Članstvo v društvu je prostovoljno.
4. Član društva lahko postane vsakdo, ki je v društvu pripravljen delovati pod pogoji, ki jih določa ta statut.
5. Delovanje v društvu temelji na enakopravnosti članstva.

**4. člen**

**(pravna osebnost in zastopanje)**

(1) Slovensko društvo učiteljev angleškega jezika IATEFL Slovenia je pravna oseba zasebnega prava.

(2) Društvo zastopa predsednik, v njegovi odsotnosti pa s pooblastilom predsednika podpredsednik.

**5. člen**

**(odgovornost)**

Za zakonito poslovanje društva odgovarjata društvo in predsednik.

**6. člen**

**(namen in naloge IATEFL Slovenia)**

Namen Slovenskega društva učiteljev angleškega jezika IATEFL Slovenia je združevanje učiteljev angleškega jezika z namenom razvijanja področja poučevanja angleškega jezika ter skrbi za strokovno rast članov.

Zato Slovensko društvo učiteljev angleškega jezika IATEFL Slovenia:

* skrbi in se zavzema za vzdrževanje visokega nivoja poučevanja angleškega jezika;
* sodeluje pri oblikovanju smernic za poučevanje angleškega jezika na vseh ravneh izobraževanja;
* spodbuja raziskave na področju poučevanja angleškega jezika;
* združuje učitelje angleškega jezika iz vse Slovenije in sodeluje s podobnimi strokovnimi organizacijami v Sloveniji in po svetu;
* pospešuje izmenjavo informacij na področju svoje dejavnosti doma in v tujini;
* skrbi za register svojih članov;
* s konferencami, delavnicami, seminarji in predavanji spodbuja in soorganizira strokovno spopolnjevanje, štipendiranje in izmenjavo strokovnjakov doma in s tujino, ter spodbuja izmenjavo izkušenj med člani;
* obvešča člane o možnostih izobraževanja in sodelovanja;
* skrbi za obveščanje članov o strokovnih srečanjih in možnostih usposabljanja;
* skrbi za objavo strokovnega glasila IATEFL NEWSLETTER (kratica IN) in za objavo drugih strokovnih publikacij na področju poučevanja angleškega jezika
* vzdržuje in posodablja spletno stran društva na naslovu www.iatefl.si .

Slovensko društvo učiteljev angleškega jezika IATEFL Slovenia lahko za konkretno področje delovanja organizira sekcijo. Cilji in naloge sekcij morajo biti skladni s tem statutom. Sekcija ni pravna oseba. Vodja sekcije je lahko le član Slovenskega društva učiteljev angleškega jezika IATEFL Slovenia. Sekcijo ustanovi upravni odbor.

**7. člen**

**(članstvo)**

1. Člani društva lahko postanejo učitelji angleškega jezika na vseh nivojih poučevanja ter ostali zainteresirani posamezniki.
2. Član društva poda pristopno izjavo na obrazcu, ki je dostopen na spletni strani društva.
3. Član društva plača letno članarino v višini, ki jo določi upravni odbor društva.
4. Članstvo se z vsakoletnim plačevanjem članarine obnovi za eno leto. Če član letne članarine ne plača, je njegovo članstvo v društvu zamrznjeno do naslednjega plačila članarine, s čimer začasno izgubi pravico do članskih ugodnosti.
5. Če član članarine ne plača 3 leta zapored, se šteje, da je iz društva izstopil. Upravni odbor o tem sprejme ugotovitveni sklep.
6. Članstvo v društvu poleg primera iz prejšnjega odstavka preneha tudi s pisno izjavo člana, da iz društva izstopa. Pisno izstopno izjavo član pošlje na sedež društva. Upravni odbor po prejemu izjave sprejme o izstopu člana ugotovitveni sklep.
7. Članstvo v društvu poleg primerov iz prejšnjih dveh odstavkov preneha tudi s sklepom častnega razsodišča društva, v primeru, če je član deloval v nasprotju s temeljnim aktom društva ali je s svojimi dejanji škodoval ugledu društva.

**8. člen**

**(dolžnosti in pravice članov)**

1. Člani društva se z včlanitvijo obvežejo, da bodo delovali skladno s tem statutom, skrbeli za ugled društva ter redno plačevali članarino.
2. Člani imajo naslednje pravice in ugodnosti:
   1. prejemati glasilo društva IATEFL Newsletter,
   2. biti seznanjeni z delovanjem društva,
   3. soodločati o društvu na zboru članov,
   4. voliti člane upravnega odbora, častnega razsodišča in nadzorne komisije,
   5. biti izvoljeni v upravni odbor, častno razsodišče in nadzorno komisijo,
   6. biti redno obveščeni o novostih, dogodkih ipd.,
   7. uveljavljati znižano kotizacijo pri udeležbi na seminarjih in na letni konferenci v organizaciji društva.

**9. člen**

**(zagotavljanje javnosti)**

Društvo temelji na načelu javnosti, zato svoje člane redno obvešča o delovanju društva na naslednje načine: preko spletne strani društva, z elektronskimi obvestili, po običajni pošti, na letni seji občnega zbora članov društva ter na morebitnih izrednih sejah občnega zbora.

Širša javnost je obveščena preko spletne strani društva, ki ni dostopna samo članom. V Narodni in univerzitetni knjižnici v Ljubljani so na voljo izvodi glasila IN.

1. **UPRAVLJANJE DRUŠTVA**

**10. člen**

**(splošno)**

(1) Člani društva sodelujejo pri upravljanju društva neposredno (na redni letni seji občnega zbora, na izrednih sejah občnega zbora in na dopisnih sejah občnega zbora) ter posredno po predstavnikih, izvoljenih v upravni odbor društva.

(2) Občni zbor je sklepčen, če je prisotnih vsaj petina članov društva. Odločitve občni zbor sprejema z večino prisotnih članov.

Če občni zbor ni sklepčen, se seja odloži za 30 minut. Po tem času je občni zbor sklepčen, če je prisotnih najmanj 20 članov.

**11. člen**

**(organi društva)**

Organi društva so:

* občni zbor
* upravni odbor
* častno razsodišče
* nadzorna komisija

**12. člen**

**(občni zbor)**

1. Občni zbor je najvišji organ društva. Sestavljajo ga vsi člani društva.
2. Sestaja se najmanj enkrat letno, na redni letni seji občnega zbora. Občni zbor se lahko sestane tudi izredno, da odloča o morebitnih izrednih vprašanjih.
3. Seja občnega zbora lahko poteka tudi dopisno. V tem primeru sklicatelj seje članom občnega zbora po elektronski pošti pošlje vabilo in v njem določi tudi trajanje dopisne seje – čas, ki je na voljo za izrekanje o predlogih. Predlogi na dopisni seji so sprejeti, če se je z njimi strinjala več kot polovica članov, ki so se o teh sklepih izrekali oziroma če nihče od članov ni zahteval sklica redne seje. V teh primerih mora sklicatelj v tridesetih dneh po zaključku neuspele dopisne seje sklicati redno sejo z enako vsebino.
4. Sejo občnega zbora skliče predsednik upravnega odbora. Izredni občni zbor se lahko skliče tudi na zahtevo nadzorne komisije ali na zahtevo ene tretjine članov društva. Izredno sejo občnega zbora z dnevnim redom predlagateljev je predsednik dolžan sklicati v roku 30 dni od dneva prejema zahteve. Če predsednik ne skliče izrednega občnega zbora v predpisanem roku, ga skliče vlagatelj zahteve.
5. Občni zbor se sklicuje najmanj 14 dni pred sejo s pisnimi vabili članom društva, lahko tudi po elektronski poti. Vabilu mora biti priložen tudi dnevni red zasedanja.
6. Občni zbor odloča o zadevah, ki jih sprejme v obravnavo z dnevnim redom. Vse pripombe in predlogi v zvezi z v vabilu predlaganim dnevnim redom zasedanja morajo biti posredovani predsedniku upravnega odbora najkasneje en teden pred sklicanim občnim zborom. O dokončnem dnevnem redu občni zbor odloči na začetku seje.
7. Pristojnosti občnega zbora so:
   1. sprejema temeljni akt društva (statut) ter njegove spremembe in dopolnitve. Spremembe statuta društva se sprejemajo na seji občnega zbora, z večino glasov prisotnih članov, na predlog upravnega odbora ali na predlog ene tretjine članov občnega zbora.
   2. imenuje častne člane društva, izreka pohvale ter podeljuje priznanja zaslužnim članom,
   3. voli in razrešuje upravni in nadzorni odbor ter častno razsodišče,
   4. razpravlja in sklepa o poročilih organov društva,
   5. potrjuje finančno poročilo društva in sprejema letni finančni načrt,
   6. določa smernice za delovanje društva,
   7. odloča o pritožbah zoper odločitve organov društva oziroma zastopnika društva
   8. potrjuje program dela ter koledar prireditev za tekoče leto in
   9. odloča o vseh drugih vprašanjih skladno z določili tega statuta.
8. Na izredni seji občnega zbora se razpravlja samo o vprašanjih, zaradi katerih je bila sklicana.
9. Člani na sestanku občnega zbora praviloma glasujejo javno, razen če odločijo, da o posameznem vprašanju glasujejo tajno.

**13. člen**

**(upravni odbor)**

1. Upravni odbor je izvršilni organ društva. Opravlja organizacijske, upravne, administrativne in strokovno-tehnične naloge.
2. Upravni odbor ima 6 članov.
3. Upravni odbor imenuje občni zbor, tako da na podlagi razpisa, javno objavljenega na spletni strani društva, po izvedenih volitvah, ki so lahko tudi v elektronski obliki, izmed prispelih kandidatov izvoli
   1. vodjo sekcije za stike z javnostjo in urednika spletne strani,
   2. urednika glasila IN,
   3. vodjo sekcije za prijavljanje na javne razpise in iskanje sponzorskih sredstev,
   4. vodjo sekcije za osnovno šolo,
   5. vodjo sekcije za srednjo šolo in
   6. vodjo sekcije za usposabljanje in izobraževanje.

Upravni odbor veljavno odloča, če je na seji prisotnih najmanj 5 članov. Sklepi so sprejeti, če je zanje glasovala večina prisotnih članov, razen v primerih, ko ta statut zahteva drugačno večino. Kadar odloča na dopisnih sejah, veljajo enaka pravila kot za dopisne seje občnega zbora (12/III člen tega Statuta).

(4) Tajnika društva izmed članov, ki so se odzvali na javni razpis, imenuje upravni odbor.

(5) Mandat upravnega odbora traja dve leti z možnostjo ponovne izvolitve.

1. Člani upravnega odbora izmed sebe z večino glasov vseh članov upravnega odbora izvolijo predsednika in podpredsednika. Njun mandat traja dve leti z možnostjo ponovne izvolitve.
2. Upravni odbor ima naslednje pristojnosti:
   1. sklicuje seje občnega zbora in poroča o svojem delu,
   2. je odgovoren za pripravo zaključnega poročila,
   3. aktivno sodeluje pri pogovorih, povezanih z nameni in nalogami društva in neposredno skrbi za uresničevanje ciljev in izpolnjevanje nalog društva,
   4. skrbi za finančno poslovanje društva,
   5. za vsako prireditev, ki jo društvo organizira, po potrebi imenuje organizacijski odbor,
   6. predlaga častne člane društva in pohvale ter priznanja zaslužnim članom,
   7. neomejeno upravlja s premoženjem društva,
   8. odloča o višini članarine,
   9. sprejema nove člane društva,
   10. izreka pohvale in podeljuje priznanja,
   11. pripravi predlog programa dela in
   12. odloča o drugih zadevah, za katere ga pooblasti občni zbor skladno s pravili društva.
3. Upravni odbor je za svoje delo odgovoren občnemu zboru.

**14. člen**

**(predsednik in podpredsednik društva)**

 (1) Predsednik upravnega odbora je hkrati tudi predsednik društva in ima naslednje pristojnosti:

a. predstavlja in zastopa društvo nasproti tretjim osebam,

b. izvršuje sklepe upravnega odbora,

  c. je odgovoren za izvajanje nalog upravnega odbora društva ter

d. obvešča upravni odbor in občni zbor o izvršenih nalogah.

(2) Podpredsednik upravnega odbora je hkrati tudi podpredsednik društva in v primeru predsednikove odsotnosti nadomešča predsednika.

(3) Za svoje delo sta predsednik in podpredsednik upravnega odbora odgovorna upravnemu odboru in občnemu zboru.

**15. člen**

**(tajnik društva)**

Tajnik društva

-          skrbi za korespondenco društva,

-          vodi in posodablja register članov,

-          ureja zapisnike sej organov društva,

-          ureja prijavnice novih članov,

-          vodi arhiv združenja,

-          skrbi, da so zapisniki s sej ustrezno potrjeni in

-          opravlja vsa druga dela, ki mu jih naložita upravni odbor in občni zbor.

Za svoje delo je odgovoren upravnemu odboru in občnemu zboru društva.

Mandat tajnika društva traja dve leti z možnostjo ponovnega imenovanja.

**16. člen**

**(blagajnik društva)**

Blagajnik društva skrbi za zakonito finančno poslovanje društva. Imenuje ga upravni odbor izmed članov društva. Za svoje delo je odgovoren upravnemu odboru in občnemu zboru društva. Mandat blagajnika društva traja dve leti z možnostjo ponovnega imenovanja.

Upravni odbor se lahko odloči, da naloge blagajnika s pogodbo poveri usposobljenemu zunanjemu izvajalcu.

**17. člen**

**(vodja sekcije za stike z javnostjo in urednik spletne strani)**

Vodja sekcije za stike z javnostjo in urednik spletne strani

* posodablja in upravlja spletno stran društva (www.iatefl.si),
* aktivno sodeluje pri promociji društva.

Za svoje delo je odgovoren upravnemu odboru in občnemu zboru društva.

**18. člen**

**(urednik glasila IN)**

Urednik glasila IN

* objavlja razpise za (strokovne) prispevke za glasilo društva,
* zbira in ureja (strokovne) prispevke za glasilo društva,
* napiše uvodnik za vsako izdano številko glasila društva,
* koordinira delo (lektoriranje, tiskanje, oblikovanje idr.).

Za svoje delo je odgovoren upravnemu odboru in občnemu zboru društva.

**19. člen**

**(vodja sekcije za prijavljanje na javne razpise in iskanje sponzorskih sredstev)**

Vodja sekcije za prijavljanje na javne razpise in iskanje sponzorskih sredstev

* aktivno išče možnosti sponzoriranja društva,
* spremlja javne razpise,
* zbira in ureja dokumentacijo za pridobivanje sredstev iz javnih razpisov.

Za svoje delo je odgovoren upravnemu odboru in občnemu zboru društva.

**20. člen**

**(vodja sekcije za osnovno šolo)**

Vodja sekcije za osnovno šolo

* koordinira pripravo in izvedbo tekmovanj iz znanja angleškega jezika za učence 7. razredov OŠ ter 8. razredov OŠ,
* sodeluje s šolskimi koordinatorji pri izvedbi šolskih tekmovanj,
* je odgovoren za oblikovanje smernic za pripravo in izvedbo šolskega in državnega tekmovanja,
* nadzoruje potek tekmovanj,
* zagotovi nemoten potek državnega tekmovanja,
* poskrbi za ažuriranje dokumentacije posameznih ravni tekmovanja (zbiranje prijav, izdaja računov idr.),
* poskrbi za objavo rezultatov državnega tekmovanja in sezname dobitnikov priznanj ter potrdila sodelujočim mentorjem,
* sodeluje pri podelitvi priznanj in nagrad.

Za svoje delo je odgovoren upravnemu odboru in občnemu zboru društva.

**21. člen**

**(vodja sekcije za srednjo šolo)**

Vodja sekcije za srednjo šolo

* koordinira pripravo in izvedbo tekmovanj iz znanja angleškega jezika za dijake 2. in 3. letnikov SŠ,
* sodeluje s šolskimi oz. z regijskimi koordinatorji pri izvedbi šolskega oz. regijskega tekmovanja,
* je odgovoren za oblikovanje smernic za pripravo in izvedbo šolskega, regijskega in državnega tekmovanja,
* nadzoruje potek tekmovanj,
* zagotovi nemoten potek državnega tekmovanja,
* poskrbi za ažuriranje dokumentacije posameznih ravni tekmovanja (zbiranje prijav, izdaja računov idr.),
* poskrbi za objavo rezultatov državnega tekmovanja in sezname dobitnikov priznanj ter potrdila sodelujočim mentorjem,
* sodeluje pri podelitvi priznanj in nagrad.

Za svoje delo je odgovoren upravnemu odboru in občnemu zboru društva.

**22. člen**

**(vodja sekcije za usposabljanje in izobraževanje)**

* koordinira pripravo na letno konferenco društva in seminarje,
* sodeluje s tujimi društvi učiteljev angleškega jezika (IATEFL, ELTA Serbia, HUPE Croatia, IATEFL Hungary, SEETA idr.),
* aktivno išče možnosti za nova sodelovanja z društvi s sorodno dejavnostjo.

Za svoje delo je odgovoren upravnemu odboru in občnemu zboru društva.

**23. člen**

**(nadzorni odbor)**

1. Nadzorni odbor izvoli z večino prisotnih članov občni zbor društva za dobo dveh let.
2. Nadzorni odbor sestavljajo trije člani.
3. Nadzorni odbor izmed svojih članov imenuje predsednika.
4. Odbor je sklepčen, kadar so na seji prisotni vsi trije člani in sprejmejo odločitev z večino glasov.
5. Nadzorni odbor nadzoruje delo upravnega odbora, nadzira finančno in materialno poslovanje društva ter o ugotovitvah poroča na sejah občnega zbora.
6. Za svoje delo je odbor odgovoren občnemu zboru društva.

Člani nadzornega odbora ne morejo biti hkrati člani upravnega odbora ali častnega razsodišča.

**24. člen**

**(častno razsodišče)**

1. Častno razsodišče (v nadaljevanju: razsodišče) izvoli z večino prisotnih članov občni zbor društva za dobo dveh let.
2. Razsodišče ima tri člane.
3. Razsodišče je sklepčno, kadar so na seji prisotni vsi trije člani in sprejmejo odločitev z večino glasov.
4. Za svoje delo je razsodišče odgovorno občnemu zboru društva.
5. Razsodišče obravnava predvsem:
   1. nespoštovanje pravil društva s strani članov društva,
   2. neizvrševanje sklepov organov društva in
   3. dejanja, ki kakorkoli škodujejo ugledu društva.

(7) Častno razsodišče v postopku ugotavlja kršitve članov društva in članov UO ter izreka disciplinske ukrepe. Za vodenje postopka se smiselno uporabljajo določila zakona o pravdnem postopku.

(8) O ugotovitvah častno razsodišče izda sklep in lahko izreče naslednje ukrepe:

-          opomin

-          javni opomin

-          izključitev člana iz društva.

(9) Član se lahko na sklep častnega razsodišča pritoži v treh delovnih dneh od prejema sklepa. Pritožbo naslovi na predsednika društva. O pritožbi odloča občni zbor v roku 30 dni od prejema pritožbe. Odločitev občnega zbora je dokončna.

**25. člen**

**(predčasna razrešitev)**

1. Vsak član upravnega odbora, nadzornega odbora in častnega razsodišča je lahko predčasno razrešen
   1. na lastno zahtevo,
   2. če svoje funkcije ne opravlja vestno in skladno s tem statutom,
   3. če mu je častno razsodišče izreklo ukrep izključitve iz društva.
2. V primeru nevestnega opravljanja funkcije lahko predčasno razrešitev pisno predlaga vsak član upravnega odbora ali najmanj deset članov društva. Predlog se naslovi na predsednika društva.
3. Predlog za razrešitev v roku 14 dni obravnava upravni odbor društva, o njem pa na seji odloči občni zbor.
4. Razrešeni član se lahko na sklep občnega zbora pritoži v treh delovnih dneh od prejema sklepa. Pritožbo naslovi na predsednika društva. O pritožbi občni zbor ponovno odloča v roku 30 dni od prejema pritožbe. Ponovna odločitev občnega zbora je dokončna.
5. **FINANČNO POSLOVANJE DRUŠTVA**

**26. člen**

**(dohodki)**

Dohodki društva so:

* članarina,
* dohodek iz lastne dejavnosti (npr. organizacija konference, seminarjev, delavnic, predavanj, publikacij strokovnega gradiva ipd.),
* sredstva, pridobljena na javnih razpisih,
* donacije,
* drugi dohodki.

**27. člen**

**(razpolaganje s sredstvi)**

Društvo razpolaga s finančnimi sredstvi skladno s programom in letnimi finančnimi načrti, ki jih sprejme občni zbor na predlog upravnega odbora.

Društvo posluje na način dvostavnega knjigovodstva.

Zaključno (letno) poročilo sprejema občni zbor na redni letni seji.

**28. člen**

**(presežek prihodkov nad odhodki)**

Če društvo pri opravljanju svoje dejavnosti ustvari presežek prihodkov nad odhodki, ga mora porabiti za izvajanje dejavnosti, za katero je bilo ustanovljeno.

**29. člen**

**(vodenje računov)**

Vodenje računov in ostale finančne storitve lahko izvaja blagajnik oz. pooblaščeni računovodski servis po naročilu oz. v dogovoru s predsednikom (in v njegovi odsotnosti podpredsednikom) društva.

**30. člen**

**(javnost finančnega poslovanja)**

Finančno poslovanje je javno – vsak član je na letni seji občnega zbora seznanjen s finančnim poročilom, ki je objavljeno tudi na spletni strani društva.

1. **KONČNE DOLOČBE**

**31. člen**

**(prenehanje društva)**

Slovensko društvo učiteljev angleškega jezika IATEFL SLovenia preneha delovati:

* s sklepom občnega zbora z dvotretjinsko večino vseh članov,
* v primeru, ko se število njegovih članov zmanjša pod 10,
* v primerih, določenih z zakonom.

V primeru prenehanja delovanja društva premoženje društva preide na drugo po dejavnosti sorodno društvo razen če občni zbor ne sprejme drugačnega sklepa.

Proračunska sredstva se vrnejo v proračun.

**32. člen**

**(veljavnost statuta)**

Status začne veljati naslednji dan po sprejemu na občnem zboru. Z dnem veljavnosti tega statuta preneha veljati STATUT SLOVENSKEGA DRUŠTVA UČITELJEV ANGLEŠKEGA JEZIKA IATEFL Slovenia z dne 8.2.2002.

Ljubljana, 7. 12. 2012 Jasna Cepuder Sedmak

predsednica IATEFL Slovenia